KIRJALLINEN KYSYMYS E-1790/01 esittäjä(t): Fernando Fernández Martín (PPE-DE) komissiolle. Perinteiset AKT-banaanien toimittajavaltiot.



Virallinen lehti nro 115 E , 16/05/2002 s. 0012 - 0013



KIRJALLINEN KYSYMYS E-1790/01 esittäjä(t): Fernando Fernández Martín (PPE-DE) komissiolle (19. kesäkuuta 2001) Aihe: Perinteiset AKT-banaanien toimittajavaltiot Euroopan yhteisöön tuodaan ensimmäinen heinäkuuta 2002 alkaen 100 000 tonnin lisäerä dollaribanaaneita. Tämä perustuu kahteen banaanien tuontimenettelyä koskevaan sopimukseen, joista toisen Euroopan unioni on tehnyt Yhdysvaltojen ja toisen Ecuadorin kanssa. Tämä uusi menettely lisää perinteisten AKT-banaanien toimittajavaltioiden tarvetta parantaa nopeasti kilpailukykyään markkinoilla. Euroopan unionissa hyväksyttiin vuonna 1999 teknisiä ja taloudellisia tukitoimia (neuvoston asetus (EY) N:o 856/1999(1) ja komission asetus (EY) N:o 1609/1999(2)), joilla on tarkoitus auttaa perinteisiä AKT-banaanien toimittajavaltioita parantamaan kilpailukykyään ja helpottaa näiden sopeutumista vuonna 2006 vapautettaviksi suunnitelluille markkinoille. Toimia ei ole vieläkään aloitettu, mikä vaarantaa AKT-kauppakumppaniemme ponnistelut sopeutua markkinoiden uusiin edellytyksiin. Voiko komissio selittää miksi toimien aloittaminen on viivästynyt, ja mitä se aikoo tehdä asian korjaamiseksi ja tukien maksamiseksi? (1) EYVL L 108, 27.4.1999, s. 2. (2) EYVL L 190, 23.7.1999, s. 14. Poul Nielsonin komission puolesta antama vastaus (7. marraskuuta 2001) On syytä huomata, että yhteisön banaanien uuden tuontijärjestelmän toisessa vaiheessa C-tariffikiintiöstä siirretään 100 000 tonnin banaanierä B-tariffikiintiöön (1. tammikuuta 2006 asti). Uusi C-kiintiö varataan yksinomaan Afrikan, Karibian ja Tyynenmeren (AKT) maiden tuottajille. Tätä asiaa koskevan uuden asetuksen(1) antaminen riippuu siitä, hyväksyykö Maailman kauppajärjestö (WTO) tullitariffeja ja kauppaa koskevan yleissopimuksen (GATT) XIII artiklaa koskevan poikkeuksen. Uudessa asetuksessa säädetään nimittäin yhden banaaneja koskevan tariffikiintiön varaamisesta yksinomaan AKT-maiden tuottajille, mikä on vastoin GATT-sopimuksen XIII artiklan määräyksiä. Erityisen tukikehyksen vahvistamisesta perinteisille AKT-banaanien toimittajavaltioille 22. huhtikuuta 1999 annetun neuvoston asetuksen (EY) N:o 856/1999(2) ja kyseisen asetuksen täytäntöönpanoa koskevista yksityiskohtaisista säännöistä 22. heinäkuuta 1999 annetun komission asetuksen (EY) N:o 1609/1999(3) säännökset on pantu täytäntöön seuraavasti: - Komissio varasi vuoden 1999 talousarviossa ja erityisesti sen budjettikohdassa B7-8710 Tuki AKT-valtioiden banaanintuottajille 45 miljoonan euron suuruisen määrärahan edellä mainituilla asetuksilla AKT-banaanien toimittajavaltioita varten luodun erityisen tukikehyksen rahoittamiseksi. Seuraavien vuosien talousarvioissa myönnettiin seuraavansuuruiset määrärahat: 44,475 miljoonaa euroa (vuonna 2000) ja 44 miljoonaa (vuonna 2001). Vuoden 2002 alustavaan talousarvioesitykseen varattiin 45 miljoonan euron suuruinen määräraha. - Vuoden 1999 osalta allekirjoitettujen hankesopimusten arvo on yhteensä 44,5 miljoonaa euroa; sopimusten 12 osapuolesta yhdeksän on asetuksissa tarkoitettuja perinteisiä AKT-banaanien toimittajavaltioita Kaksi 12 osapuolesta (Madagaskar ja Somalia) eivät esittäneet pitkän aikavälin hankkeita tai strategioita, minkä vuoksi ne eivät sääntöjen mukaisesti voineet hyötyä järjestelmän eduista. Niiden osuudet jaettiin muille osapuolille. Viimeistä eli 12:tta AKT-maata (Kap Verde) ei voitu hyväksyä edunsaajaksi hallinnollisten viipeiden vuoksi; näin ollen se menetti 0,5 miljoonan euron suuruisen tukiosuutensa. Kaikkiaan yhdeksän sopimukset allekirjoittanutta maata varasi 77 prosenttia määrärahoista tuottamiensa banaanien kilpailukyvyn parantamiseen ja 23 prosenttia niiden tuotannon monipuolistamiseen. - Vuoden osalta 2000 allekirjoitettiin 10 sopimusta, joiden kokonaisarvo on 44,075 miljoonaa euroa. Madagaskar ja Somalia jäivät edelleenkin järjestelmän ulkopuolelle samoista syistä, ja niiden määrärahat jaettiin muiden valtioiden kesken. Poikkeuksena on 0,4 miljoonan euron suuruinen määräraha, joka varattiin hankkeiden seurantasopimuksen rahoitukseen. Kap Verde onnistui pääsemään niiden yhdeksän valtion joukkoon, jotka saivat tukea jo vuoden 1999 talousarviosta, ja sille jopa korvattiin vuoden 1999 määrärahojen menetys osittain. Kaikkiaan 10 sopimuksen määrärahoista 73 prosenttia varattiin banaanien tuotannon kilpailukyvyn ja monipuolistamisen lisäämiseen. - Vuoden 2001 osalta uusia hankkeita vielä tutkitaan. Tähän mennessä määrärahoja on maksettu yhteensä 3,345 miljoonaa euroa. Tätä lukua on arvioitava sillä perusteella, että komissio allekirjoitti ensimmäiset sopimukset vasta elokuussa 2000; edunsaajat allekirjoittivat sopimukset puolestaan vuoden 2000 syyskuun ja vuoden 2001 helmikuun välisenä aikana. Sopimusten tekemiseen liittyi lukuisia oikeudellisia ongelmia: 12 jäsenvaltiota koskevan uuden kymmenvuotisen ohjelman (joka voi puolestaan johtaa 120 sopimuksen tekemiseen) osalta komissio joutui ensinnäkin luomaan mahdollisimman yksinkertaisen ja yhdenmukaistetun järjestelmän voimassa olevan lainsäädännön huomioon ottamiseksi. Lisäksi lopullisten edunsaajien yhtiömuodot olivat hyvin erilaisia eri allekirjoittajamaissa: Surinamissa toimii yksi kokonaan valtion omistuksessa oleva tuotantoyhtiö, kun taas Karibianmerellä sijaitsevilla Windwardssaarilla on tuhansia pieniä perheyrityksiä. (1) KOM(2001) 477 lopullinen. (2) EYVL L 108, 27.4.1999. (3) EYVL L 190, 23.7.1999.